IHighlanders Inqotshwa 1-0 yiDynamos ngeNsonto
Abalandeli beBosso ngobuhlungu bokuba iqembu labo liqhubekele phambili litshaywa ngele Dynamos balobe imibiko eveza ukungathokozi kwabo ebulenjini emakhasini aleliqembu.
BULAWAYO — Ukudliwa kweqembu lenguqu ele Highlanders ngele Dynamos ngeNsonto sekudale impikiswano phakathi kwabalandeli baleliqembu ebulenjini phezu komqeqetshi uKelvin Kaindu. Kulabalandeli beqembu le Highlanders abathe ngokuzwa ubuhlungu bokuba iqembu labo liqhubekele phambili litshaywa ngele Dynamos baloba imibiko eveza ukungathokozi kwabo ebulenjini emakhasini aqondane leqembu le Bosso. Iqembu leBosso lileminyaka eyithobaminwe mbili lingazake linqobe iqembu le Dynamos emidlalweni yeligi njalo ukudliwa njalo ngempelaviki kudale ukuba abanengi abalandela leliqembu babhale besithi umqeqetshi walo uKelvin Kaindu akahambe ngoba eseyehlulekile. Okuzwisa laba balandeli ubuhlungu yikuba lonyaka bebesithi kuzaphela ukuba ngumtshatshuzwa we DeMbare ngoba iBosso ithenge abadlali abambalwa abazintshantshu abafana lo Kuda Mahachi kanye lo Charles Sibanda. Iqembu le Dynamos lithe ngokunqoba kwalo ele Highlanders lakhuphula inani lemiklomelo elilayo yaba ngamatshumi amabili lambili (22). Lelinani lilingana lelamaqembu ahlezi phezu kwengalane athi ele Hwange kanye lele How Mine. IHighlanders ikundawo yesine ilemiklomelo engamatshumi amabili lanye kuthi kundawo yesihlanu kule ZPC Kariba elemiklomelo engamatshumi amabili njalo ilingene ngemiklomelo lele CAPS United. Iqembu le Chicken Inn likundawo yesikhombisa lilemiklomelo elitshumi lathobamunwe munye kuthi ngemva kwalo kule Shabanie elemiklomelo elitshumi lesithupha ngemva kwayo kule FC Platinum elemiklomeli elitshumi lanhlanu njalo ilingene ngemiklomelo le Chapungu ekundawo yetshumi. Ngemva kwe Chapungu kule Buffaloes elemiklomelo elitshumi lane kubesekulandela iqembu le Bantu Rovers elilemiklomelo elitshumi lantathu. Amaqembu ahlezi kundawo ezine ezingaphansi ngathi iBlack Rhinos, iHarare City, iTriangle kanye le Chiredzi. ***************** Kolunye udaba olumayelana lomdlalo wenguqu inengi lamaqembu amele izwekazi lase Africa kumidlalo yezizwe zomhlaba aphe abalandeli bawo Ithemba lokuba engadlulela kusigaba esilandelayo esomncintiswano ngemva kokudlala kuhle ngempelaNsonto edluleyo. Iqembu elingasela thuba elokudlulela Phambili ngele Cameroun lona elingela ngitsho lowodwa umklomelo kusibaya sika Group A ikanti iCote D’Ivoire ilakho ukudlulela Phambili inganqoba iGreece kusasa njengoba ihlezi kundawo yesibili engalaneni yesibaya sika Group C ilemiklomelo emithathu. Kusibaya sika Group F iqembu le Nigeria lalo lihlezi kuhle njengoba likundawo yesibili lilemiklomelo emine okutsho ukuba lidinga umklomelo owodwa emdalweni walo lele Argentina ngo Lwesithathu ukuze liyekusigaba esilandelayo. Iqembu le Ghana libhekane lobunzima kusibaya sika Group G kodwa indlela elidlale ngayo lele Germany emdlalweni walo owokucina unika abalandeli balo Ithemba lokuba mhlwawumbe lingafinyelela kusigaba esilandelayo. Kusibaya sika Group H kuleqembu le Algeria lalo elihlezi kundawo yesibili engalaneni yemiklomelo njalo kumele livikele ukudliwa ngele Russia ukuze lithuthukise amathuba alo okuyaphambili.